LV Eiropas Savienības Oficiālais Vēstnesis C 2/3

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 2/03)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

CAPÃO DE FREAMUNDE

EK Nr.: PT-PGI-0005-0846-10.1.2011.

AĢIN ( X ) ACVN ( )

1. Nosaukums

Capão de Freamunde

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.1. grupa. Svaiga gaļa (un subprodukti)

3.2. Produkta apraksts, uz kuru attiecas nosaukums (1)

Capão de Freamunde ir produkts, ko iegūst no Gallus domesticus sugas Atlantijas tipa lēnaudzīgo līniju gaiļiem, kurus kastrē pirms dzimumgatavības sasniegšanas. Šie kapauni paredzēti vienīgi augstas kvalitātes gaļas ražošanai un kopš pirmās dienas tiek audzēti noteiktajā ģeogrāfiskajā apgabalā, kā norādīts turpmāk, un saskaņā ar specifikācijā aprakstītajām barošanas normām.

Produkta pagatavošanā izmanto tikai Redbro līnijas putnus ar apspalvotu kaklu un Redbro līnijas putnus ar kailu kaklu, kā arī tipiskās portugāļu šķirnes, kas izplatītas Portugāles ziemeļu daļā: Pedrês Portuguesa, Preta Lusitânica un Amarela.

Capão de Freamunde laiž tirdzniecībā:

a) dzīvus, vecumā no 10 līdz 11 mēnešiem, tos atbilstoši identificējot;

b) kā liemeņus, kas iegūti no 10 līdz 11 mēnešu vecumā nokautiem mājputniem, kas atbilstoši iesaiņoti un marķēti, bez spalvām un galvas, taču ar aknām un šķilvi (ko parasti apzīmē par “ķidām”);

c) kā saldētus liemeņus, kas iegūti no 10 līdz 11 mēnešu vecumā nokautiem mājputniem.

Pateicoties ģeogrāfiskajā apgabalā piekoptajiem audzēšanas paņēmieniem, Capão de Freamunde ir šādas īpašības.

i) Fiziskās īpašības

Dzīvam putnam: dūnu krāsa – no sarkanas līdz koši sarkanai; sekstes un pasekstes nav; krūšu forma – plata, ar attīstītu muskuļu masu; kāju krāsa – dzeltena; ādas krāsa – dzeltena; pēdas – zvīņainas, platas un dzeltenas; stilbi – ļoti labi attīstīti un muskuļoti; svars – no 5,0 līdz 7,0 kg.

Liemenim: krāsa – iedzeltena; izskats – gluds; āda – plāna, gluda, mikla un vāji izteiktām porām; svars – no 3,0 līdz 4,5 kg.

ii) Organoleptiskās īpašības

Capão de Freamunde jēlajam liemenim ir vienmērīgi iedzeltena ādas krāsa, sarkanīgi muskuļaudi un iekšējo taukaudu pamīksta konsistence. Gaļai ir viegla jēlas (mājputnu) gaļas smarža, turklāt tai gandrīz nemaz nav jūtama ne asiņu smarža (aknu vai metāliska smarža), ne piesmakums. Cepta Capão de Freamunde gaļa ir ar samērā maigu, pastveidīgu konsistenci un izteiktu sākotnējo sulīgumu, kas pastiprinās košļāšanas laikā, kad turklāt gaļa nedaudz līp pie zobiem. Viegls grauzdējuma un vārītas ādas aromāts, taču bez piesmakuma nianses; garša ir vidēji spēcīga, un tajā gandrīz nemaz nav jūtama piesmakuma, asiņu (aknu, metāliska) vai (mājputnu) jēlas gaļas piegarša.

iii) Ķīmiskās īpašības (lipīdu profils)

Capão de Freamunde mononepiesātināto tauksābju īpatsvars ir no 42 līdz 45,50 % un oleīnskābes īpatsvars ir no 35,5 līdz 40 %.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

Capão de Freamunde nobarošanā izmanto reģiona vietējo sugu augus, kuri veido tā barības bāzi, tostarp veseli vai malti kukurūzas (Zea mays L.) graudi, kas ir barībā visvairāk izmantotie labības graudi, un to īpatsvars kapaunu uzturā nedrīkst būt zemāks par 60 %, kā arī zālaugu un nezāļu sugas Holcus mollis, Lolium multiflorum un Plantago lanceolata L.

Šo putnu barības pamatā līdz divu mēnešu vecumam un/vai 1 kg dzīvsvara sasniegšanai ir galvenokārt barības rauši, kas sastāv no kukurūzas miltiem, sasmalcinātiem kacenkāpostiem, rīsi un/vai kukurūzas graudi, kuri parasti pieder dzeltenās kukurūzas pasugai.

No piecu nedēļu vecuma putniem visu dienu no rītausmas līdz saulrietam ir neierobežota pieeja ar veģetāciju apaugušām ganībām ārā, kur tie var brīvi pārvietoties. Āra ganībās minimālajam laukumam ar augu segu ir jābūt 2 m2 katram jaunputnam vai 4 m2 katram kapaunam; zāles sadalījums ir vienmērīgs, blīvums – vidējs vai vidēji liels, augstums no 6 līdz 15 cm, turklāt platība, kurā augu segas blīvums ir mazāks par vidējo, nedrīkst pārsniegt 30 % no kopējās platības.

No putna kastrācijas 3 līdz 4 mēnešu vecumā līdz nokaušanai vai dzīva putna laišanai tirdzniecībā kapaunus bez ierobežojumiem baro ar barību, kurā vismaz 80 % ir malti vai veseli dzeltenās vai baltās kukurūzas graudi, bet pārējo barību veido maizes milti, kacenkāposti, pašizsējas veģetācija un labības sēklas.

Gadījumos, kad ir īslaicīgs dabā pieejamās barības trūkums, par papildu barību izmanto komerciālo barību – tās sastāvā jābūt vismaz 80 % labības. Jebkurā gadījumā komerciālā barība nedrīkst pārsniegt 20 % no putnu dzīves ciklā uzņemtās barības.

Komerciālās barības izmantošana jāpārtrauc 5 dienas pirms kaušanas.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Capão de Freamunde no pirmās dzīves dienas tiek audzēts tikai audzētavās, kas atrodas noteiktajā ģeogrāfiskajā apgabalā, kur produkta autentiskumu nodrošina kapaunu audzēšanas tradīcija un zinātība par šo dzīvnieku kastrēšanu. Putnu audzētavā ievestajiem cāļiem nav obligāti jābūt no noteiktā ģeogrāfiskā apgabala.

3.6. Īpaši noteikumi griešanai, rīvēšanai, iepakošanai u. c.

Liemeņu saldēšana notiek tikai pēc klientu pieprasījuma un eksportēšanas vajadzībām.

3.7. Īpaši noteikumi marķēšanai

Marķējumā obligāti jābūt AĢIN norādei Capão de Freamunde un produkta logotipam, kas atveidots turpmāk norādītajā paraugā.

4. Precīza ģeogrāfiskā apgabala definīcija

Capão de Freamunde audzē tikai putnu audzētavās noteiktajā ģeogrāfiskajā apgabalā, kas ietver turpmāk norādītās konselas un fregesijas. Paços de Ferreira konselā: visas fregesijas; Lousada konselā: Boim, Casais, Covas, Cristelos, Figueiras, Lodares, Lustosa, Nespereira, Nevogilde, Nogueira, Meinedo, St. Estêvão, Silvares, Sousela, Ordem un Pias fregesijas; Paredes konselā: Beire, Duas Igrejas, Vilela, Lordelo, Sobrosa, Cristelo un Louredo fregesijas.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ražošanas ģeogrāfiskais apgabals ietver apūdeņotos apgabalus, ūdensceļu iztekas, kas veido konselas Paços de Ferreira robežas; tāpēc šo apgabalu var uzskatīt par sateces baseinu, kurā ūdeņi no iekšzemes saplūst Ferreira upē. Noteiktajā ģeogrāfiskajā apgabalā pie šā hidrogrāfiskā baseina pieder ne tikai šī upe, bet arī tās pietekas Carvalhosa, Eiriz un Taio. Tas ir apūdeņots terasveida apgabals augstumā no 150 līdz 600 metriem, kur mēneša vidējā gaisa temperatūra ražošanas apgabalā ir aptuveni 15 °C, ar vieglām temperatūras svārstībām no 12 °C līdz 18 °C.

Maigais klimats, no vienas puses, nodrošina vislabākos apstākļus šo putnu optimālai attīstībai, jo šie apstākļi veicina arī zālaugu un nezāļu sugu (pašizsējas veģetācijas – Holcus mollis, Lolium multiflorum un Plantago lanceolata L.) augšanu, kas ir vispiemērotākās kapaunu barošanai.

No otras puses, pateicoties putnu audzētāju gadsimtiem senajām putnkopības tradīcijām (piemēram, visas dienas garumā neierobežota pieeja ar pašizsējas veģetāciju apaugušām ganībām ārā, tam, ka pēc kastrācijas kapauni tiek nošķirti no citiem putniem, kā arī audzētavu īpatnība – katrā saimniecībā tiek turēti tikai vienas izcelsmes, sugas, šķirnes un vecuma putni) visiem putniem tiek nodrošināta līdzsvarota dzīve ar neierobežotu pieeju dabiskām ganībām visu dienu, sākot no piecu nedēļu vecuma, un atrašanās dabiskā vidē ārā ar zemu dzīvnieku blīvumu un bez stresa. No piecu nedēļu vecuma putniem visu dienu no rītausmas līdz saulrietam ir neierobežota pieeja ar veģetāciju apaugušām ganībām ārā, kur tie var brīvi pārvietoties.

Noteiktais ģeogrāfiskais apgabals ir Portugāles daļa, kurā valda gadsimtiem senas tradīcijas kukurūzas kultivēšanā, un šā iemesla dēļ šī labība ir visizplatītākais kapaunu barības elements, un tās īpatsvars sasniedz vismaz 60 % no kapauna kopējā barības daudzuma.

Vietējais ražošanas veids ir izveidojies daudzu paaudžu laikā un joprojām tiek izmantots; tas apliecina, ka pastāv īpaša zinātība, kas saistīta ar reģiona īpatnībām. Vēsturiskās liecības par Freamunde (Freamundi) kapaunu audzēšanas tradīciju sniedzas līdz pat seno romiešu laikiem. Šīs saimnieciskās darbības nozīme bija tik liela, ka jau XII gadsimtā desmitās tiesas maksājumu varēja veikt kapaunos. Viduslaikos (no V līdz XV gadsimtam) Freamundi kaupaunu izmantoja par nodokļu maksājumu feodāļiem un garīdzniecībai, kuri to augsti vērtēja.

Feira dos Capões (Kapaunu gadatirgus) notiek 13. decembrī un oficiāli aizsākās 1719. gadā ar karaļa Žuau V pavēli, kas izdota tā paša gada 3. oktobrī.

Daži pētnieki norāda, ka tā bijusi viduslaiku tradīcija, jo jau XV gadsimta dokumenti vēsta par putnu kastrēšanas prasmi un to tirdzniecību kā tradīciju, kas pastāvējusi “Salvadora di Friamundi fregesijā”.

5.2. Produkta specifika

Capão de Freamunde ražošanā izmanto tikai lēnaudzīgo līniju un šķirņu putnus, kuri tiek saudzīgi kastrēti un audzēti brīvībā, un to barības pamatā ir dabiskas ganības, ko papildina labības graudi, pārsvarā kukurūza. Viss putna dzīves cikls ir pakārtots tam, lai kapauns sasniegtu pilnbriedu neilgi pirms Ziemassvētkiem.

No konvencionālā veidā audzētu putnu liemeņiem Capão de Freamunde liemeņi izteikti atšķiras ar lielāku svaru, košāku krāsu, platāku krūšu daļu, attīstītāku muskuļu masu un plāno, gludo un miklo ādu. Arī pēc kulinārās apstrādes Capão de Freamunde liemeņi no konvencionāli audzētu mājputnu liemeņiem izteikti atšķiras ar samērā maigo, pastveidīgo konsistenci un neparasto sulīgumu, turklāt tiem nav jūtamas neparastas smaržas.

Specifisks ir arī relatīvi sabalansētais lipīdu profils, kas saistīts ar to, ka mononepiesātināto taukskābju īpatsvars ir ievērojami augstāks nekā citu putnu gaļā, turklāt gaļā ir arī mazāks piesātināto tauku īpatsvars.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Saikni starp produktu un ģeogrāfisko apgabalu nosaka gan augsnes un klimata apstākļi, gan cilvēku darbība. Maigais klimats ir ideāli piemērots Capão de Freamunde optimālai attīstībai, jo, no vienas puses, tas veicina gan zālaugu un nezāļu sugu (pašizsējas veģetācijas – Holcus mollis, Lolium multiflorum un Plantago lanceolata L.) augšanu, kas ir vispiemērotākās kapaunu barošanai, gan arī kukurūzas un citu augu ražu, ko izmanto visā šo mājputnu dzīves ciklā. No otras puses, šāds klimats ļauj visam šo mājputnu dzīves ciklam noritēt lielākoties brīvā dabā, kur ir pietiekoši daudz telpas lēnam augšanas procesam vidē bez stresa.

Tādējādi kapaunu audzēšanā praktizētā tradicionālā turēšanas metode, kuras saknes meklējamas gadsimtiem senā pagātnē, ļauj iegūt mājputnus ar labu tauku kārtu un kuplu miesu, ar maigu, taču stingru gaļu, kas ir garšīgāka un sulīgāka nekā citiem putniem.

Putniem par labu nāk arī dabiskā barība, kas kombinācijā ar audzēšanas vides apstākļiem piešķir putnu gaļai sabalansētu lipīdu sastāvu, turklāt mononepiesātināto taukskābju un oleīnskābes īpatsvars tajā ir ievērojami augstāks nekā citu putnu gaļā.

Kapauns ir blīvi apdzīvotās un attīstītās Freamundi fregesijas simbols, kura atrodas Paços de Ferreira konselā, Portu distriktā. Šajā fregesijā un tās apkaimē jau izsenis ir piekopta prakse jaunos gailēnus kastrēt, lai padarītu tos gaļīgākus un mīkstākus. Ir zināms, ka paraža tirgot kastrētus putnus ir ļoti sena un kopš viduslaikiem tika praktizēta šajā fregesijā, kuru tolaik dēvēja par “Salvadori di Friamundi”.

To apliecina arī Freamundi rīkotais kapaunu gadatirgus, kas ir plaši pazīstams arī šodien un piesaista daudzus tūristus. Šis gadatirgus tika rīkots jau XV gadsimtā, un tā norise sakrīt ar datumu, kurā katoļu liturģijā godina Svēto Lūciju, labas redzes aizstāvi.

Saskaņā ar tradīciju produkts Capão de Freamunde tiek baudīts ziemas mēnešos (no novembra līdz janvārim). Freamundi kapauns ir ražošanas apgabala kulināro tradīciju neatņemama sastāvdaļa, un sevišķi bieži to ceļ galdā Ziemassvētku laikā. Šajā laikā šo produktu mēdz pasniegt arī dāvanā, kas liecina par tā augsto simbolisko vērtību reģiona ļaužu uztverē.

Pateicoties Capão de Freamunde liemeņa īpatnībām un acīmredzamajam atšķirīgumam, ir radušies īpaši ēdieni, kuros izpaužas šā reģiona tradīcijas un kas ir kļuvuši par vietējo restorānu fundamentālu ēdienkartes sastāvdaļu, un kapaunu slava vēršas plašumā. Tagad jau par tradicionālu un slavenu kļuvusī recepte Capão à Freamunde (Kapauns Freamundi gaumē) (cepts Capão de Freamunde ar tā paša kapauna ķidu pildījumu un kūpinātas desas un šķiņķa gabaliņiem) ir recepte, kura izceļ pamatprodukta garšas īpašības. Šī recepte nonāk uzmanības centrā ikgadējā gastronomijas konkursā, kas notiek 12. decembrī Freamundi, un kurā piedalās Paços de Ferreira un citu konselu restorāni, kuri atbalsta šo iniciatīvu.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

http://www.dgadr.mamaot.pt/images/docs/val/dop_igp_etg/Valor/CE_capao.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skatīt 2. zemsvītras piezīmi.